Dag 19 - KiesKerk
Dag 19 – Wees eensgesind onder mekaar
Vader, maak ons almal in die liggaam van Christus een
en help ons om soos 'n span saam te werk.
Skenk aan alle gelowiges 'n liefdevolle hart om hulle medegelowiges te aanvaar.
Laat elke denominasie hulle vooroordele opsy skuif en hulle aan u wil onderwerp
om só ware liefde aan ander te bewys.
Gee dat die kudde van Christus eensgesind sal uitleef
om u geregtigheid in elke gemeenskap te laat geskied.
Help die kerk om al sy uitdagings te oorkom
sodat u Naam oor die wêreld heen geloof kan word.
Simbool: "Smiley face"
Ons bid vir ons vriende.
Ons sê dankie vir vriendskappe wat vir ons baie vreugde bring en ons laat groei.
En mag God, die bron van alle standvastigheid en bemoediging, gee dat julle eensgesind onder mekaar sal wees soos Christus Jesus dit wil hê – Romeine 15:5.
Dit is geweldig belangrik dat God se geloofsfamilie eensgesind onder mekaar sal leef volgens die wil van Jesus. As ons as wêreldwye familie van Christus volgens sy woorde en voorbeeld leef, sal die getuieniskrag daarvan aansienlik kragtiger wees as wanneer ons dit een-een sou probeer doen.
Diognetus het in die jaar 150 nC oor die vroeë Christene geskryf: "Hulle woon in hulle eie land, maar as vreemdelinge … Elke vreemde land is hulle vaderland en elke land is vreemd aan hulle … Hulle deel hulle tafels, maar nie hulle beddens nie. Hulle lewe in die vlees, maar nie na die vlees nie. Hulle vertoef op die aarde, maar is tuis in die hemel. Hulle gehoorsaam die vasgestelde wette, maar in hulle eie lewe oortref hulle die wette. Hulle het almal lief, maar word deur almal vervolg … Hulle is arm, maar maak ander ryk."
Omdat die vroeë kerk eensgesind was in hulle getuienis kon almal raaksien wat God se genade in hulle en hulle lewe gedoen het. Daarom streef ons as gelowiges om in hierdie tyd in ons omgewing met al God se kinders hande te vat om eensgesind in ons getuienis en werk te wees.
Here, gee ons as u kerk een hart en een doel. Maak ons een sodat die wêreld kan glo dat U alleen die Here is. Amen.
En as die wenpaal skuif?
Vertel gou vir mekaar: Watter emosies beleef jy as jy dink jy het 'n taak, 'n wedloop of 'n projek voltooi en jy blaai die bladsy om of kom oor die bult en sien jy is nog nie klaar nie? Jy het 'n verwagting gehad dat jy klaar was, en nou moet jy aanhou. Wat het jy nodig in sulke situasies? Wie of wat ondersteun jou? Wie of wat help jou om dit wat jy begin het, klaar te maak?
Ons lewe nou in so 'n tyd. Ons het gedink die grendeltyd was amper op 'n einde, maar nou moet ons nog twee weke wag.
Hoe het jy gevoel toe die nuus deurkom dat die lockdown met twee weke verleng is?
Hierdie grendeltyd is nie nét goed of nét sleg nie. Dit is goed én sleg … Almal ervaar verliese en ontvang gawes in hierdie tyd. Trek saam met almal in julle huis twee kolomme op 'n bladsy. Die een kant kan fokus op julle hartseer en bekommernisse. Vra dan vir mekaar: Hoe is God by ons hartseer en bekommernis betrokke? Hoe het God saam met ons in hierdie seer kom sit? Fokus in die tweede kolom op die nuwe lewe en hoop wat God vir julle duidelik gemaak het in hierdie vreemde omstandighede.
Verseker mekaar dat God julle bemoedig en vir julle die standvastigheid gee om ook hierdie wedloop enduit te hardloop en hierdie tyd positief klaar te maak.
Die groot woord in vandag se teks is eensgesind. Eensgesind en eenders klink baie dieselfde, maar dit beteken nie dieselfde nie. Eenders beteken dinge of mense is dieselfde, maar eensgesind is wanneer dinge of mense dieselfde doel het. Jesus se volgelinge hoef nie almal eenders te wees nie; ons mag verskillend lyk en van verskillende dinge hou. Tog gee Jesus vir ons die opdrag om eensgesind te wees. Ons moet almal dieselfde doel hê: om Jesus se liefde uit te leef.
Wat is die verskil tussen eensgesind en eenders?
Hoekom moet ons eensgesind wees?
Gaan soek voorwerpe in julle tuin en huis wat eenders is, wat dieselfde of amper dieselfde is. Gesels waarom hierdie dinge eenders is. As julle klaar is, gaan sit alles terug en gaan soek dan voorwerpe wat "eensgesind" is, wat dieselfde doel het. Gesels oor watter doel daardie voorwerpe het en gaan sit dan weer alles terug op hulle plek.